Diskografija Šemse Suljaković
Ovaj članak sadrži informacije o muzičkim izdanjima bosanskohercegovačke i jugoslavenske pjevačice narodne muzike Šemse Suljaković. Počela je pjevati 1971. godine. Prvu singl ploču snimila je 1978. godine (Ja zbog tebe sve ostavljam / Otišla je ljubav sa našeg kućnog praga) uz instrumentalnu pratnju Ansambla Ace Stepića. Godine 1981. godine počinje saradnju sa srbijanskim sastavom Južni vetar i sa njima postiže veliki uspjeh tokom 10 godišnje saradnje uz deset snimljenih albuma. Vrhunac svoje pjevačke karijere doživjela je 1986. kada je snimljen album sa naslovnom pjesmom "Pristajem na sve" koji je prodat u velikom tiražu, nakon kojeg je slijedila uspješna koncertna turneja, te televizijski i radio nastupi širom nekadašnje Jugoslavije. Početkom rata u Bosni i Hercegovini 1992. godine napušta Južni vetar i priključuje se pokretu bosanskohercegovačkih estradnih umjetnika i po zapadnoj Evropi i Americi održava koncerte. Tom prilikom objavljen je kompilacijski album Bosno moja što te nije odranije. Nakon 1995. nastavila je uspješnu pjevačku karijeru koja traje sve do danas.